## Agricultura retira 2.950 cadàvers d’animals en les explotacions ramaderes més afectades per la DANA

*** Fins ara s’ha procedit a la recollida en 17 explotacions de porcí, oví, equí i avícola
* Esta actuació també permet garantir el subministrament de pinso, farratges i aigua per a aquelles explotacions que estiguen registrant problemes en els accessos**

La Conselleria d’Agricultura, Aigua, Ramaderia i Pesca ha retirat, fins ara, més de 2.950 animals morts en explotacions ramaderes de les zones afectades per la DANA per a evitar riscos sobre la salut pública.

Des de dimecres passat 30 d’octubre, s’han realitzat a través de l’empresa Tragsa, contractada per la Conselleria d’Agricultura, i l’empresa pública Vaersa, prop de 1.000 telefonades a totes les explotacions ramaderes de les comarques de l’Horta Sud, la Ribera Alta, la Ribera Baixa, la Foia de Buñol i Requena-Utiel, per a conéixer les necessitats que tenen.

Sobre la base de la informació recaptada, s’ha pogut procedir a la retirada dels animals morts de 17 explotacions de porcí, oví, equí i avícola. També s’ha atés els avisos de recollida de cadàvers d’animals en vies públiques.

Així mateix, gràcies a este encàrrec del Consell, es garantix el subministrament de pinso, farratges i aigua per a aquelles explotacions que estiguen registrant problemes en els accessos, gràcies al condicionament dels camins que s’han vist afectats.

El ramader que requerisca estos servicis pot telefonar a l’1·1·2, i l’empresa Tragsa, per encàrrec del Consell, procedirà a la retirada dels animals sense cap cost per al ramader.

La Conselleria d’Agricultura està duent a terme totes les mesures necessàries per a atendre les principals necessitats dels agricultors, ramaders i de la indústria agroalimentària.

Fecha: 04/11/2024